พายุเซินติญ คาดว่าจะส่งผลกระทบภาคตะวันออกเฉียงเหนือ ภาคเหนือและภาคกลาง ในช่วง 19-21 กรกฎาคมนี้
กรมชลประทาน เตรียมพร้อมรับมือพายุเซินติญ ที่คาดว่าจะส่งผลกระทบภาคตะวันออกเฉียงเหนือ ภาคเหนือและภาคกลาง ในช่วง 19-21 กรกฎาคมนี้ บางพื้นที่มีฝนเพิ่มขึ้น ฝนตกหนักถึงหนักมาก เสี่ยงน้ำท่วมฉับพลันน้ำป่าไหลหลาก

นายทองเปลว กองจันทร์ อธิบดีกรมชลประทาน เปิดเผยว่า กรมอุตุนิยมวิทยาได้ออกประกาศแจ้งเตือนให้เฝ้าระวัง พายุโซนร้อน “เซินติญ” (SON-TINH) ที่มีความเร็วลมสูงสุดใกล้จุดศูนย์กลางประมาณ 65 กิโลเมตรต่อชั่วโมง กำลังเคลื่อนตัวทางทิศตะวันตก คาดว่าจะเคลื่อนผ่านเกาะไหหลำและเคลื่อนขึ้นฝั่งเวียดนามตอนบนทำให้ ในช่วงวันที่ 18-19 กรกฎาคม 2561 และจะเริ่มส่งผลกระทบต่อภาคตะวันออกเฉียงเหนือ ภาคเหนือและภาคกลาง ในช่วงวันที่ 19-21 กรกฎาคมนี้ ทำให้บริเวณดังกล่าวมีฝนเพิ่มขึ้นและฝนตกหนักถึงหนักมากบางแห่ง อาจทำให้เกิดน้ำท่วมฉับพลันและน้ำป่าไหลหลากได้

ทั้งนี้ได้มอบหมายให้ สำนักงานชลประทาน โครงการชลประทานจังหวัดและโครงการส่งน้ำและบำรุงรักษาทั่วประเทศ บูรณาการร่วมกับจังหวัดและหน่วยงานที่เกี่ยวข้องเฝ้าระวังและติดตามสถานการณ์น้ำอย่างใกล้ชิด โดยเฉพาะอ่างเก็บน้ำ ประตูระบายน้ำและคันกั้นน้ำที่มีความเสี่ยงที่จะได้รับผลกระทบจากฝนตกหนัก
 
รวมถึงได้วางแผนบริหารจัดการน้ำไม่ให้เกิดผลกระทบต่อประชาชน พร้อมทั้งจัดเตรียมเครื่องจักร เครื่องมือและเครื่องสูบน้ำไว้คอยช่วยเหลือประชาชน

อย่างไรก็ตามหากเกิดสถานการณ์น้ำท่วมสามารถติดต่อประสานงานกับศูนย์ปฏิบัติการน้ำอัจฉริยะ (SWOC) ทางสายด่วน 1460